KIRJALLINEN KYSYMYS E-2395/96 esittäjä(t): Hiltrud Breyer (V) - komissiolle (6. syyskuuta 1996)

Aihe: Geneettisesti muunnettujen organismien tarkoituksellista levittämistä koskevia yksinkertaistettuja menettelyitä koskeva päätös 94/730/EY - oikeudellinen asema

1. Onko päätöksen 94/730/EY ((EYVL L 292, 12.11.1994, s. 31. )) liitteen sisältö ymmärrettävä suosituksena sen tarkoittamille jäsenvaltioille päätöksen 93/584/ETY ((EYVL L 279, 12.11.1993, s. 42. )) 1 artiklan 5 kohdan ja 2 artiklan 2 kohdan sekä direktiivin 90/220/ETY ((EYVL L 117, 8.5.1990, s. 15. )) 4 artiklan 1 ja 3 kohdan, 5 artiklan ensimmäisen lauseen ja 7 artiklan mukaisesti vai sitovana EY:n perustamissopimuksen 189 artiklan 4 kohdan merkityksessä?

2. Määrätäänkö päätöksessä 94/730/EY yksinkertaistetun menettelyn perusteista vai itse yksinkertaistetusta menettelystä?

3. Jos siinä määrätään perusteista,

a) miten komissio, neuvosto ja parlamentti varmistivat yksinkertaisia menettelyitä koskevien perusteiden täytäntöönpanon?

b) mitkä ovat jälkitarkastusmahdollisuudet?

4. Jos siinä määrätään itse menettelystä,

a) miten komissio, neuvosto ja parlamentti varmistivat voimaan saattamisen ja täytäntöönpanon?

b) mitkä ovat jälkitarkastusmahdollisuudet?

Komission jäsenen Ritt Bjerregaardin komission puolesta antama yhteinen täydentävä vastaus kirjallisiin kysymyksiin E-2394/96, E-2395/96, E-2396/96, E-2397/96, E-2398/96, E-2399/96, E-2400/96, E-2401/96, E-2402/96, E-2403/96 ja E-2405/96 (4. heinäkuuta 1997)

Komissio voi nyt antaa 14. lokakuuta 1996 antamansa vastauksen täydennykseksi seuraavat tiedot.

Kirjalliset kysymykset 2394/96 - 2397/96, 2402/96, 2403/96 ja 2405/96:

Geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun direktiivin 90/220/ETY ((EYVL L 117, 8.5.1990. )) 6 artiklan 5 kohdan mukaan komissio määrittelee asianmukaiset arviointiperusteet ja tekee päätöksen yksinkertaistetun menettelyn käytöstä kunkin sovelluksen osalta. Komissio tekee päätöksen direktiivin 90/220/ETY 21 artiklassa säädettyjä menettelyjä noudattaen. Päätöksentekoon osallistuvat myös jäsenvaltiot. Euroopan parlamentti osallistuu menettelyyn niiden sääntöjen mukaisesti, jotka koskevat komission ja Euroopan parlamentin yhteistyötä. Direktiivin 21 artiklassa säädetyt menettelyt vastaavat komitologiapäätöksenä tunnetussa neuvoston päätöksessä 87/373/ETY ((EYVL L 197, 18.7.1987. )) määriteltyjä menettelyjä.

Komissio hyväksyi 22 päivänä lokakuuta 1993 päätöksen 93/584/ETY geneettisesti muunnettujen kasvien tarkoituksellista levittämistä koskevien yksinkertaistettujen menettelyjen soveltamisperusteiden vahvistamisesta ((EYVL L 279, 12.11.1993. )). Koska Ranska ja Iso-Britannia olivat jättäneet hakemuksen yksinkertaistettujen menettelyjen soveltamisesta geneettisesti muunnettuja kasveja koskevien tiettyjen levitysten osalta, komissio hyväksyi 4 päivänä marraskuuta 1994 päätöksen 94/730/EY, jolla vahvistetaan geneettisesti muunnettujen kasvien tarkoituksellista levittämistä ympäristöön koskevat yksinkertaistetut menettelyt ((EYVL L 292, 12.11.1994. )). Päätös on direktiivin 90/220/ETY 21 artiklan nojalla perustetun komitean yksimielisen lausunnon mukainen. On huomattava, että päätöksellä 93/584/EY vahvistetaan perusteet objektiivisen ja yhdenmukaistetun perustan luomiseksi yksinkertaistettujen menettelyjen soveltamishakemuksia koskeville päätöksille, kun taas päätöksellä 94/730/EY vahvistetaan yksinkertaistetut menettelyt tiettyjen levitysten osalta.

Komissio hyväksyi päätöksen 94/730/EY direktiivin 90/220/ETY 21 artiklassa säädettyä menettelyä noudattaen. Menettelyn mukaan sääntelykomitea (neuvoston päätöksessä 87/373/ETY III a komitea) avustaa komissiota toimenpiteiden määräämisessä. Tästä syystä komissio ei ole parlamentin jäsenen kanssa samaa mieltä siitä, että se olisi rikkonut EY:n perustamissopimuksen 145 artiklaa.

Päätös 94/730/EY on osoitettu Belgialle, Tanskalle, Saksalle, Espanjalle, Ranskalle, Irlannille, Italialle, Alankomaille, Portugalille ja Iso-Britannialle. Päätöksen 94/730/EY liite velvoittaa kaikkia mainittuja jäsenvaltioita, koska liitteen sisältö on osa päätöstä ja koska EY:n perustamissopimuksen 189 artiklan mukaan päätös velvoittaa kaikkia niitä, joille se on osoitettu. Tämä päätös on laadittu edellä esitetyn direktiivin 90/220/ETY 21 artiklan mukaisesti.

Päätöksen 94/730/EY liitteen velvoittava luonne on riippumaton niistä jäsenyysvelvoitteiden noudattamatta jättämistä koskevista menettelyistä, joita on mahdollisesti käynnistetty jotakin edellä mainittua jäsenvaltiota vastaan. Vireillä olevat jäsenyysvelvoitteiden noudattamatta jättämistä koskevat menettelyt eivät vaikuta jäsenvaltioiden velvoitteisiin toteuttaa toimenpiteitä yhteisön lain täytäntöönpanemiseksi.

Kuten komission vastauksessa parlamentin jäsenen kirjalliseen kysymykseen 1651/96 ((EYVL C 345, 15.11.1996. )) on esitetty, direktiivin 90/220/ETY 7 artiklassa säädetään, että ¨katsoessaan sen olevan tarpeen jäsenvaltio voi määrätä, että mistä tahansa ehdotettuun tarkoitukselliseen levittämiseen liittyvästä seikasta on kuultava joidenkin ryhmien tai yleisön mielipidettä¨. Direktiivissä 90/220/ETY tai päätöksessä 94/730/EY ei kummassakaan ilmaista, milloin tai missä määrin yleisölle on tiedotettava menettelyn aikana. Näin ollen asiaa koskeva päätös jää jäsenvaltioiden vastuulle.

Direktiivin 90/220/ETY 19 artiklan 4 kohdan mukaan geneettisesti muunnetun organismin kuvausta, ilmoittajan nimeä ja osoitetta sekä levittämispaikkaa ei missään tapauksessa saa pitää luottamuksellisina tietoina. Ja vaikka ilmoittajan ei päätöksen 94/730/EY liitteen 6.1 kohdan mukaisesti tarvitsisikaan eritellä kaikkia kokonaiseen kehitystyöohjelmaan sisältyviä levittämispaikkoja, hänen on ennen levittämistä annettava kaikki sen arvioinnin kannalta tarpeelliset lisätiedot mukaan lukien levittämispaikka (liitteen 7 kohta). Näin ollen komissio ei näe ristiriitaa suhteessa maataloustuotteiden luonnonmukaisesta tuotannosta ja siihen viittaavista merkinnöistä maataloustuotteissa ja elintarvikkeissa annetun asetuksen N:o 2092/91 ((EYVL L 198, 22.7.1991. )), sellaisena kuin se on viimeksi muutettuna neuvoston asetuksella N:o 1935/95 ((EYVL L 186, 5.8.1995. )), täytäntöönpanoon.

Kukkakaalin levittämistä ja siitä saatua kokemusta koskevan kysymyksen osalta parlamentin jäsentä kehotetaan ottamaan yhteyttä Belgian toimivaltaisiin viranomaisiin. Kukkakaalia on levitetty Belgiassa vuodesta 1991 lähtien; yksityiskohtaista tietoa levittämisen ehdoista ja uusista kokemuksista saa parhaiten asiasta välittömässä vastuussa olevalta toimivaltaiselta viranomaiselta.

Kirjalliset kysymykset 2398/96 - 2401/96:

Kuten komission vastauksessa parlamentin jäsenen kirjalliseen kysymykseen 1974/96 ((EYVL C 11, 13.1.1997. )) on esitetty, päätöksen 94/730/EY liitettä ei sovelleta kaikkiin geneettisesti muunnettuihin kasveihin tai kaikkiin kasveihin tehtyihin geneettisiin muutoksiin. Ilmoittaja voi noudattaa yksinkertaistettua menettelyä vain, jos liitteessä (erityisesti 2 kohdassa) määrätyt yksityiskohtaiset vaatimukset täyttyvät. Mitä tulee vastaanottavaan ekosysteemiin, kohdassa 1 - 5 tarkoitetun yksinkertaistetun menettelyn noudattaminen edellyttää riittäviä tietoja muunnetun kasvilajin ja sen ekosysteemin vuorovaikutuksesta, jossa levityskokeilu suoritetaan.

Jos noudatetaan päätöksen 94/730/EY liitteen 6.1 kohdan mukaista yksinkertaistettua menettelyä, jäsenvaltion toimivaltaisen viranomaisen on arvioitava kaikki uudet tiedot, jotka toimitetaan ennalta laadittuun, direktiivissä 90/220/ETY ((EYVL L 117, 8.5.1990. )) säädetyn vakiomenettelyn mukaisesti hyväksyttyyn ohjelmaan liittyen. Jos nämä tiedot ovat sellaisia, että alkuperäistä lupaa ei enää voida soveltaa, toimivaltaisen viranomaisen on ilmoitettava ilmoittajalle 15 päivän kuluessa uusien tietojen vastaanottamisesta, että aiottu levitys voidaan toteuttaa vain, jos siihen saadaan lupa vakiomenettelyä noudattaen.

On jäsenvaltioiden vastuulla harkita, täyttääkö yksinkertaistettua menettelyä koskeva hakemus komission päätöksessä 94/730/EY asetetut vaatimukset. Jäsenvaltiot tekevät päätöksensä tutkittuaan niille toimitetut tiedot. Direktiivin 90/220/ETY 9 artiklan nojalla jäsenvaltioiden on toimitettava komissiolle vain tiivistelmä mainitun direktiivin B osan mukaisista ilmoituksista. Komissiolla ei siis ole käytettävissään sellaisia yksityiskohtaisia tietoja, joita parlamentin jäsen kirjallisessa kysymyksessään 2400/96 pyytää. Kyseiset tiedot ovat saatavissa suoraan jäsenvaltioiden viranomaisilta.

Ehdotuksessaan direktiivin 90/220/ETY muuttamiseksi komissio selkiyttää ehtoja yksinkertaistettua menettelyä koskevien ehdotusten tekemiselle.

Geneettisesti muunnettujen kasvien ihmisten terveyteen ja ympäristöön kohdistuvien vaikutusten arvioinnissa käytetyt muuttujat on määritelty direktiivin 90/220/ETY liitteessä II, sellaisena kuin se on ensimmäisen kerran mukautettuna tekniseen kehitykseen komission direktiivillä 94/15/EY ((EYVL L 103, 22.4.1994. )).